Φωτορεπορτάζ: Νίκος Χριστοφάκης

Λίγο μετά τις 10.15 το πρωί της Παρασκευής, μια σφοδρή έκρηξη πανικόβαλε τους πολίτες επί της λεωφόρου Βουλιαγμένης 128, στο ύψος της Γλυφάδας, δίπλα στις αντιπροσωπείες Fujitsu και Eskimo, σε υπαίθριο πάρκινγκ. Τέσσερα αυτοκίνητα που ήταν παρκαρισμένα στο πεζοδρόμιο έπιασαν φωτιά, ενώ ένας άνθρωπος κειτόταν στο έδαφος.

Ένας άνδρας εισήλθε στο αυτοκίνητό του και όταν έβαλε μπροστά τη μηχανή, αυτό εξερράγη. Ο οδηγός τραυματίστηκε σοβαρά, ενώ από την έκρηξη προκλήθηκε φωτιά, η οποία επεκτάθηκε στα παρακείμενα αυτοκίνητα.

Όπως αναφέρουν αστυνομικές πηγές, την υπόθεση ανέλαβε αμέσως το Τμήμα Εκβιαστών της ΕΛ.ΑΣ. Περί τις 10.43 έγινε γνωστό ότι η πυρκαγιά τέθηκε υπό έλεγχο. Στο σημείο επιχείρησαν τέσσερα οχήματα της Π.Υ. με 15 πυροσβέστες.

Στις 11.30 έφθασε επί τόπου κλιμάκιο του Τμήματος Εξουδετέρωσης Εκρηκτικών Μηχανισμών (ΤΕΕΜ).

Όπως έγινε γνωστό λίγο αργότερα, στο σημείο βρέθηκαν. υπολείμματα δυναμίτη.

Σύμφωνα με πληροφορίες του zougla.gr, ο τραυματίας είναι γεννημένος το 1963, αραβικής καταγωγής, με αυστραλιανό διαβατήριο. Οι Αρχές δεν γνωρίζουν ακόμη τα πλήρη στοιχεία του, ούτε τις δραστηριότητές του στη χώρα μας. Πιθανότατα, από την έκρηξη έχασε το πόδι του, ενώ νοσηλεύεται στο Ασκληπιείο.

Το αυτοκίνητο κατά πάσα πιθανότητα είναι Mercedes ΑΜG.

Δείτε βίντεο ελάχιστα λεπτά μετά την έκρηξη:

Φωτογραφία-ντοκουμέντο με τον τραυματία:

Αυτόπτες μάρτυρες περιγράφουν τα γεγονότα στον φακό του zougla.gr:

Κλειστή είναι η λεωφόρος Βουλιαγμένης και στα δύο ρεύματα, στο ρεύμα προς Βουλιαγμένη από Ρήγα Φεραίου και στο ρεύμα προς Αθήνα από Γρηγορίου Λαμπράκη.